钦定古今图书集成/明伦汇编/官常典/第221卷 > 王曙
## 钦定古今图书集成/明伦汇编/官常典/第221卷 > 王曙

按《宋史》本传：“曙字晦叔，隋东皋子绩之后，世居河汾，
后为河南人。中进士第，再调定国军节度推官。咸平
中，举贤良方正科，策入等，迁秘书省著作佐郎，知定
海县。还为群牧判官，考集古今马政，为《群牧故事》六
卷，上之。迁太常丞，判三司凭由理欠司。坐举进士失
实，降监庐州茶税。再迁尚书工部员外郎、龙图阁待”
制，以右谏议大夫为河北转运使。坐部吏受赇，降知
寿州。徙淮南转运使、勾当三班院、权知开封府，以枢
密直学士知益州。绳盗以峻法，多致之死。有卒夜告
其军将乱，立辨其伪，斩之。蜀人比之张咏，号“前张后
王。”入为给事中。仁宗为皇太子，与李迪同选兼宾客，
复坐贡举失实黜官。复为给事中兼群牧使。其妻，寇
准女也。准罢相且贬，曙亦降知汝州。准再贬，曙亦贬
郢州团练副使。起为光禄卿、知襄州，又徙汝州。复给
事中、知潞州。州有杀人者，狱已具，曙独疑之。既而提
点刑狱杜衍至，事果辨。曙为作《辨狱记》以戒官吏。徙
河南府、永兴军，召为御史中丞兼理检使。理检置使
自此始。玉清昭应宫灾，系守卫者御史狱。曙恐朝廷
议修复，上言：“昔鲁桓、僖宫灾，孔子以为桓、僖亲尽当
毁者也。辽东高庙及高园便殿灾，董仲舒以为高庙
不当居陵旁，故灾。魏崇华殿灾，高堂隆以台榭宫室
为戒，宜罢之勿治。文帝下听，明年复灾。今所建宫非
应《经》义，灾变之来，若有警者。愿除其地，罢诸祷祠，以
应天变。”仁宗与太后感悟，遂减守卫者罪。已而诏以
不复缮修谕天下，又请三品以上立家庙，复唐旧制。
以尚书工部侍郎参知政事。以疾请罢，改户部侍郎、
资政殿学士、知陕州，徙河阳，再知河南府，迁吏部，召
为枢密使，拜同中书门下平章事。逾月，首发疽卒。赠
太保、中书令，谥文康。曙方严简重，有大臣体。居官深
自抑损。喜浮图法，斋居蔬食，泊如也。初，钱惟演留守
西京，欧阳修、尹洙为官属，修等颇游宴，曙后至，尝厉
色戒修等曰：“诸君纵酒过度，独不知寇莱公晚年之
祸邪？”修起对曰：“以修闻之，莱公正坐老而不知止尔。”
曙默然，终不怒。及为枢密使，首荐修等，置之馆阁。有
集四十卷，《周书音训》十二卷，《唐书备问》三卷，《庄子旨
归》三篇，《列子旨归》一篇，戴斗《奉使录》二卷，集《两汉诏
议》四十卷